Document ID: 32007R0037

Title and Content:
ΚΑΝΟΝΙΣΜΌΣ (ΕΚ) αριθ. 37/2007 ΤΗΣ ΕΠΙΤΡΟΠΉΣ της 17ης Ιανουαρίου 2007 για την τροποποίηση του κανονισμού (ΕΚ) αριθ. 990/2006 σχετικά με το άνοιγμα διαρκών δημοπρασιών για την εξαγωγή σιτηρών που κατέχουν οι οργανισμοί παρέμβασης των κρατών μελών Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 1784/2003 του Συμβουλίου, της 29ης Σεπτεμβρίου 2003, σχετικά με την κοινή οργάνωση της αγοράς σιτηρών (1), και ιδίως το άρθρο 6, Εκτιμώντας τα ακόλουθα: (1) Το άρθρο 10 παράγραφος 2 του κανονισμού (ΕΚ) αριθ. 990/2006 της Επιτροπής (2) προβλέπει ότι η υποχρέωση εξαγωγής καλύπτεται από εγγύηση ποσού ίσου με τη διαφορά μεταξύ της τιμής παρέμβασης που ισχύει την ημέρα της δημοπρασίας και της τιμής που κατακυρώθηκε, με κατώτατο όριο τα 25 ευρώ ανά τόνο. (2) Από τη σύγκριση των καταστάσεων που επικρατούν στην αγορά των εξαγωγών και στην εσωτερική αγορά, προκύπτει ότι η τιμή αγοράς της σίκαλης θα μπορούσε να καταστήσει ενδιαφέρουσα από οικονομική σκοπιά για τους υπερθεματιστές των παρτίδων σίκαλης προς εξαγωγή, την πώληση αυτών των παρτίδων στην εσωτερική αγορά, παρά την απώλεια της προαναφερόμενης εγγύησης. Για να αποφευχθεί ανάλογη κατάσταση και να καταστεί δυνατή η εύρυθμη λειτουργία των δημοπρασιών που καλύπτει ο κανονισμός (ΕΚ) αριθ. 990/2006, κρίνεται σκόπιμο να αυξηθεί η προβλεπόμενη εγγύηση για τη σίκαλη. (3) Ως εκ τούτου, πρέπει να τροποποιηθεί ο κανονισμός (ΕΚ) αριθ. 990/2006 αναλόγως. (4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το άρθρο 10 παράγραφος 2 του κανονισμού (ΕΚ) αριθ. 990/2006 αντικαθίσταται από το ακόλουθο κείμενο: «2. Κατά παρέκκλιση των διατάξεων του άρθρου 17 παράγραφος 1 του κανονισμού (ΕΟΚ) αριθ. 2131/93, η υποχρέωση εξαγωγής καλύπτεται από εγγύηση ποσού ίσου με τη διαφορά μεταξύ της τιμής παρέμβασης που ισχύει την ημέρα της δημοπρασίας και της τιμής που κατακυρώθηκε, με κατώτατο όριο τα 50 ευρώ ανά τόνο για τη σίκαλη και 25 ευρώ ανά τόνο για τα άλλα σιτηρά. Η σύσταση της εγγύησης γίνεται κατά το ήμισυ κατά τη χορήγηση του πιστοποιητικού εξαγωγής και κατά το άλλο ήμισυ πριν από την παραλαβή των σιτηρών από τον τόπο αποθήκευσης.». Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 17 Ιανουαρίου 2007.

Classification Labels:
986
703
36

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 5283
5360
2449
614
1810

EuroVoc IDs (Expanded): 5283
5360
2449
614
1810

Dataset Source: meu

Split: train